অ্যান আনকোয়ায়েট মাইন্ড

অ্যান আনকোয়ায়েট মাইন্ড: এ মেমোয়ার অফ মুডস অ্যান্ড ম্যাডনেস হলো মার্কিন ক্লিনিক্যাল সাইকোলজিস্ট বা রোগনির্ণয়ী মনোবিজ্ঞানী এবং বাইপোলার ডিজঅর্ডার গবেষক কে রেডফিল্ড জেমিসন রচিত একটি স্মৃতিকথা যা ১৯৯৫ সালে প্রকাশিত হয়। বইটিতে জেমিসনের বাইপোলার ডিজঅর্ডারের অভিজ্ঞতা এবং এটি শৈশব থেকে বই লেখা পর্যন্ত তার জীবনের বিভিন্ন ক্ষেত্রে কীভাবে প্রভাব ফেলেছিল তা বিস্তারিতভাবে বর্ণনা করা হয়েছে। উত্তম পুরুষে বর্ণিত এই বইটিতে পারিবারিক ও রোমান্টিক সম্পর্ক, পেশাগত জীবন এবং আত্মসচেতনতার ওপর ম্যানিক-ডিপ্রেসিভ ইলনেস বা উন্মাদনা-বিষাদ রোগের প্রভাব দেখানো হয়েছে এবং এই রোগের ক্ষতিকর প্রভাবের পাশাপাশি কিছু ইতিবাচক দিকও তুলে ধরা হয়েছে। বইটি মূলত নিউইয়র্কের আলফ্রেড এ. নফ ইনকর্পোরেটেড থেকে হার্ডকভারে প্রকাশিত হয়েছিল এবং ১৯৯৭ সালে ভিন্টেজ বুকস থেকে পেপারব্যাকে পুনর্মুদ্রিত হয়।

 সারসংক্ষেপ 

 প্রথম খণ্ড: দ্য ওয়াইল্ড ব্লু ইয়ন্ডার 
জেমিসন তার শৈশবকে একটি সামরিক পরিবারের অংশ হিসেবে বর্ণনা করেছেন যেখানে রক্ষণশীল পরিবেশে তিনি বেড়ে ওঠেন এবং প্রতিবার আবাসস্থল পরিবর্তনের পর নতুন বন্ধু তৈরির প্রয়োজন হতো। তিনি একটি সুখী শৈশব এবং পরিবারের সমর্থনের কথা স্মরণ করেন। তার বাবা ছিলেন সৃজনশীল এবং ক্যারিশম্যাটিক; মা ছিলেন দয়ালু এবং কুশলী। কৈশোরকালে জেমিসন বিজ্ঞান ও চিকিৎসাবিদ্যার প্রতি বুদ্ধিবৃত্তিকভাবে আকৃষ্ট হন, পরে মনোবিজ্ঞানের দিকে ঝুঁকে পড়েন। যখন তার পরিবার ক্যালিফোর্নিয়ায় চলে আসে, তখন তার পারিবারিক জীবনের অবনতি ঘটে, কারণ তার বাবার বিষাদগ্রস্ততা বা ডিপ্রেশন বৃদ্ধি পায়, অন্যদিকে তার মা পেশাগত লক্ষ্যের পেছনে ছুটছিলেন। হাই স্কুলের শেষ বর্ষে থাকাকালীন জেমিসন তার প্রথম হাইপোম্যানিয়া বা অতি-উত্তেজনা পর্বের মধ্য দিয়ে যান, যার পরে বিষাদগ্রস্ততার একটি সময় আসে, তবুও তিনি নিজেকে স্বাভাবিক হিসেবে প্রকাশ করতে পেরেছিলেন। কিছু সময় পরে জেমিসন ইউসিএলএ-তে স্নাতক পড়াশোনা শুরু করেন এবং ক্লিনিক্যাল সাইকোলজিকে তার ক্যারিয়ার হিসেবে বেছে নেন। স্নাতক শেষ করার পর জেমিসন ইউসিএলএ থেকে ক্লিনিক্যাল সাইকোলজিতে পিএইচডি অর্জন করেন এবং মনোরোগবিদ্যা বিভাগের অধ্যাপক হন।

 দ্বিতীয় খণ্ড: এ নট সো ফাইন ম্যাডনেস 
জেমিসন তার ম্যানিয়া বা উন্মাদনা পর্বগুলো বর্ণনা করেছেন এবং কীভাবে এই অতিরিক্ত শক্তি তাকে কর্মক্ষেত্রে আরও সামাজিকভাবে দক্ষ এবং দায়িত্ব পালনে দক্ষ করে তুলেছিল তা তুলে ধরেছেন। অন্যদিকে তিনি তার বৈবাহিক জীবনে খিটখিটে এবং অস্থির হয়ে ওঠেন, যা শেষ পর্যন্ত তার স্বামীর সাথে বিচ্ছেদের দিকে নিয়ে যায়। তিনি বেহিসাবে অর্থ খরচ করতে শুরু করেন, যার ফলে তার আর্থিক পরিস্থিতি সামলাতে তার ভাইকে হস্তক্ষেপ করতে হয়। জেমিসন একটি একক অনুচ্ছেদে মনোযোগ দিতে বা একটি গান শুরু থেকে শেষ পর্যন্ত শোনার অক্ষমতার কথা বর্ণনা করেছেন। অবশেষে তিনি প্রথমবারের মতো চিকিৎসার সাহায্য নেন; একজন সহকর্মী তাকে ম্যানিক পর্বগুলো কমানোর জন্য লিথিয়াম ব্যবহারের পরামর্শ দেন। জেমিসন তখন একজন মনোরোগ বিশেষজ্ঞের সাথে কাজ শুরু করেন এবং সাইকোথেরাপি বা মনোচিকিৎসা তার জীবনের একটি রুটিন হয়ে দাঁড়ায়।

চিকিৎসকের পরামর্শের বিরুদ্ধে গিয়ে জেমিসন কয়েকবার লিথিয়াম নেওয়া বন্ধ করে দেন, কখনও কখনও এর পার্শ্বপ্রতিক্রিয়া এড়াতে, তবে প্রায়শই তার বাইপোলার রোগ নির্ণয়ের বিষয়টি অস্বীকার করার কারণে। একটি গুরুতর বিষাদগ্রস্ত বা ডিপ্রেসিভ পর্বের সময় জেমিসন অতিরিক্ত লিথিয়াম খেয়ে আত্মহত্যার চেষ্টা করেন। তিনি এই প্রচেষ্টা থেকে বেঁচে যান তার ভাইয়ের একটি সৌভাগ্যবান ফোনের কারণে, যিনি লক্ষ্য করেছিলেন যে জেমিসন কথা জড়িয়ে ফেলছেন এবং সাহায্যের জন্য ডাকেন। জেমিসন তাদের বর্ণনা করেছেন যারা তার যত্ন নিয়েছিলেন এবং তার ম্যানিক পর্বের সময় তার আচরণ নিবিড়ভাবে পর্যবেক্ষণ করার সিদ্ধান্ত নিয়েছিলেন। আত্মহত্যার চেষ্টার কয়েক মাস পর জেমিসন অ্যাফেক্টিভ ডিজঅর্ডার্স ক্লিনিক প্রতিষ্ঠা করেন এবং ইউসিএলএ-তে স্থায়ী পদের (টেনিউর) জন্য আবেদন করেন এবং তা লাভ করেন।

 তৃতীয় খণ্ড: দিস মেডিসিন, লাভ 
জেমিসন তার রোমান্টিক জীবনের প্রধান ঘটনাগুলো বর্ণনা করেছেন। তার প্রথম বিয়ের অবসানের পর তিনি ডেভিড নামক এক ব্যক্তির প্রেমে পড়েন এবং ডেটিং শুরু করেন, যিনি ছিলেন আর্মি মেডিকেল কোরের একজন ব্রিটিশ মনোরোগ বিশেষজ্ঞ। লস অ্যাঞ্জেলেসে তারা কয়েক দিন একসাথে কাটানোর পর লন্ডনে বেশ কয়েক সপ্তাহ কাটান যা তাকে "জীবন কত গুরুত্বপূর্ণ তা মনে করিয়ে দেয়"। ডেভিড তার কাছে সর্বদা প্রেমময়, দয়ালু এবং আশ্বস্তকারী ছিলেন এবং জেমিসন স্বীকার করেন যে তিনি বছরের পর বছর ধরে জীবনকে যেভাবে উপভোগ করেননি সেভাবে উপভোগ করতে শুরু করেন। তিনি এলএ-তে ফিরে আসার পর ডেভিডকে হংকংয়ের একটি সামরিক হাসপাতালে বদলি করা হয়, যেখানে ডেভিড তাকে দেখা করার পরিকল্পনা করেন। তবে এটি ঘটার আগেই একজন কূটনৈতিক বার্তাবাহক তার বাড়িতে এসে খবর দেন যে ডিউটিতে থাকা অবস্থায় ডেভিড ম্যাসিভ হার্ট অ্যাটাক বা হৃদরোগে আক্রান্ত হয়ে মারা গেছেন। জেমিসন ডেভিডের মৃত্যুর পর তার কয়েক মাসের শোকের কথা তুলে ধরেন, প্রথমে লন্ডনে অন্ত্যেষ্টিক্রিয়ার সময় অসাড় ও বিচ্ছিন্ন বোধ করা থেকে শুরু করে ব্রিটিশ এয়ারওয়েজের কাউন্টারে ভেঙে পড়া যখন তারা তার ভ্রমণের কারণ জিজ্ঞাসা করেছিল। পরবর্তীতে তিনি ডেভিডকে হারানো ভবিষ্যতের জন্য আফসোস না করে ভালোবাসার সাথে স্মরণ করতে সক্ষম হন।

বাড়ি ফিরে আসার পর জেমিসন তার লিথিয়ামের মাত্রার একটি সমন্বয় করেন যা বাইপোলার ডিজঅর্ডারের লক্ষণগুলোর বিরুদ্ধে এর কার্যকারিতা না কমিয়ে পার্শ্বপ্রতিক্রিয়াগুলোকে ব্যাপকভাবে হ্রাস করে। কিছু সময় পরে তার রিচার্ড ওয়ায়াটের সাথে পরিচয় হয়, যিনি তার দ্বিতীয় স্বামী হন। তাদের সম্পর্ক দ্রুত বিকশিত হয় এবং জেমিসন ইউসিএলএ-র স্থায়ী পদ ছেড়ে তার সাথে ওয়াশিংটনে বসবাস শুরু করেন।

 চতুর্থ খণ্ড: অ্যান আনকোয়ায়েট মাইন্ড 
জেমিসন তার রোগের নাম ম্যানিক-ডিপ্রেসিভ ইলনেস থেকে বাইপোলার ডিজঅর্ডারে পরিবর্তন করার বিষয়ে কথা বলেন এবং এই পরিবর্তনের বিরুদ্ধে বিদ্রোহ করেন। তিনি যুক্তি দেন যে নতুন নামটি রোগটির সঠিক বর্ণনা দিতে পারে না এবং এটি ডিপ্রেশন ও ম্যানিক-ডিপ্রেসিভ ইলনেসের মধ্যে একটি বিচ্ছিন্নতা নির্দেশ করে যা সর্বদা স্পষ্ট বা সঠিক নয়।

তিনি বাইপোলার রোগের জেনেটিক উপাদানের প্রথম প্রমাণ প্রত্যক্ষ করার কথা বলেন এবং জিম ওয়াটসনের সাথে বসে মুড ডিজঅর্ডার এবং ফ্যামিলি ট্রি বা বংশলতিকা নিয়ে কথা বলেন। এই জেনেটিক সংযোগ নিশ্চিত হওয়ার পর জেমিসন সন্তান ধারণের ইচ্ছা নিয়ে তার সংগ্রামের কথা বলেন। পরবর্তীতে তিনি একজন চিকিৎসকের পরামর্শের কথা উল্লেখ করেন যিনি তাকে তার রোগের কারণে কোনো সন্তান না নেওয়ার পরামর্শ দিয়েছিলেন। জেমিসন নিজের সন্তান না হওয়াকে তার "জীবনের একক অসহনীয় আক্ষেপ" বলে অভিহিত করেন, তবে তার ভাগ্নে-ভাগ্নিদের সাথে তার সুসম্পর্ক এবং তারা তাকে কতটা আনন্দ দেয় তা বর্ণনা করেন।

ওয়াশিংটনে তার নতুন জীবনে জেমিসন জনস হপকিন্স মেডিকেল স্কুলের মনোরোগবিদ্যা বিভাগে কাজ শুরু করেন। তিনি তার সহকর্মীদের কাছে তার অসুস্থতার কথা প্রকাশ করতে দ্বিধাগ্রস্ত ছিলেন কিন্তু তার রোগীদের যত্নের ক্ষতি না করতে এবং তার ঊর্ধ্বতনদের আইনি ঝুঁকি সম্পর্কে সচেতন করতে তা প্রকাশ করেন। তার ভয় সত্ত্বেও তিনি জানান যে হপকিন্সে তার কাজের পরিবেশে তিনি ব্যাপকভাবে গৃহীত এবং সমর্থিত হয়েছিলেন এবং তার অসুস্থতার ভবিষ্যৎ নিয়ে একটি ইতিবাচক দৃষ্টিভঙ্গি বজায় রেখেছেন।

 প্রতিক্রিয়া 
বইটি ইতিবাচক প্রতিক্রিয়া লাভ করে এবং জেমিসন তার সাহসের জন্য প্রশংসিত হন। 

২০০৯ সালে ইরানি-মার্কিন অ্যাটর্নি মেলোডি মোয়েজ্জি, যার বাইপোলার ডিজঅর্ডার ধরা পড়েছিল, ন্যাশনাল পাবলিক রেডিওর জন্য অ্যান আনকোয়ায়েট মাইন্ড পর্যালোচনা করেন। তিনি স্মৃতিকথাটিকে "বাইপোলার ডিজঅর্ডার সম্পর্কে আমার পড়া সবচেয়ে উজ্জ্বল এবং নির্মমভাবে সৎ বই" হিসেবে বর্ণনা করেন। মোয়েজ্জি বলেন যে "একটি অশান্ত মন মানেই একটি ত্রুটিপূর্ণ মন নয়"।

২০১১ সালে দ্য গার্ডিয়ান-এ একটি পর্যালোচনায় বলা হয় যে বাইপোলার ডিজঅর্ডার নিয়ে জীবন যাপনের সততার ক্ষেত্রে অ্যান আনকোয়ায়েট মাইন্ড অতুলনীয়।

 প্রকাশনার ইতিহাস 
বইটি মূলত নিউইয়র্কের আলফ্রেড এ. নফ ইনকর্পোরেটেড থেকে হার্ডকভারে প্রকাশিত হয়েছিল এবং ১৯৯৭ সালে ভিন্টেজ বুকস থেকে পেপারব্যাকে পুনর্মুদ্রিত হয়। 

 তথ্যসূত্র 

বিষয়শ্রেণী:বাইপোলার ডিজঅর্ডার সংক্রান্ত বই